Entstof verminder oordrag met 40%, sê WGO(Foto: Justin Tallis/AFP) Covid-19-entstof het oordrag van die dominante Delta-variant met ongeveer 40% laat daal, het die Wêreldgesondheidsorganisasie (WGO) Woensdag gesê. Hulle waarsku egter teen ŉ vals idee van veiligheid. Tedros Adhanom Ghebreyesus, hoof van die WGO, het persone, wat ingeënt is, gemaan om steeds maatreëls toe te pas om te voorkom dat hulle Covid-19 opdoen en die siekte oordra. Hy het gesê meer as 60% van alle gevalle en sterftes wat aangemeld word, is weer in Europa. Dié getal gevalle beteken onvolhoubare druk op gesondheidstelsels en gesondheidsorgwerkers. “Ons is besorg dat mense ŉ vals idee van veiligheid het dat entstowwe die pandemie tot ŉ einde gebring het en dat mense, wat ingeënt is, nie verdere voorsorgmaatreëls hoef te tref nie,” het Tedros aan verslaggewers gesê. “Entstowwe red lewens, maar dit verhoed nie ten volle oordrag nie. Data voor die Delta-variant het egter gewys dat entstowwe oordrag met ongeveer 60% verminder. Met Delta het dit tot ongeveer 40% gedaal.” Die meer oordraagbare Delta-variant is nou dominant wêreldwyd en het meeste ander variante en die oorspronklike stam oorgeneem. Van die 845 000 monsters wat die afgelope 60 dae op die GISAID-databasis gelaai is, was 99.8% die Delta-variant. “As jy ingeënt is het jy ŉ baie laer risiko om ernstig siek te word of te sterf, maar jy kan steeds die virus opdoen en dit oordra,” het Tedros bygevoeg. “Ons kan dit nie genoeg benadruk nie: selfs al is jy ingeënt, moet jy steeds voorsorgmaatreëls neem om seker te maak dat jy nie self die virus opdoen en iemand anders aansteek wat dalk kan sterf nie.”